section_heading: Profesionalna karijera
paragraph_text: U Delnicama, 1961. godine maturira gimnaziju, a veterinarsku medicinu diplomirao je u Zagrebu 1966. g. i postigao zvanje doktora veterinarskih znanosti. Početkom godine 1969. iselio se u Kanadu. Položivši ispit Kanadskog veterinarskog društva u Ottawi, već u svibnju iste godine postaje njegovim članom. Rad u struci započinje u Alberti, a krajem iste godine zapošljava se pri Kanadskom ministarstvu poljoprivrede. Njegov profesionalni rast odvija se u tri smjera: s jedne strane napreduje u struci, istodobno usavršavajući svoja upravljačka znanja i vještine, te se bavi pedagoškim radom. Godine 1976. sudjeluje na veterinarskom simpoziju “Higijena mesa” u Ottawi, 1986. upisuje poslijediplomski studij s područja Veterinarske patologije i imunologije pri Veterinarskom Fakultetu u Guelphu. Na konferenciji “Bolesti životinja“ 1987. g. imao je zapaženo znanstveno izlaganje ”Klaonički pregled organa za reprodukciju kod tovljenih junica”, a 1989. prisustvuje “C.L. Davis Pathology Seminaru”, Bethesda, Maryland.